**ИИН 740226403023**

**ТОЙЖАНОВА Мехринса Рахимжановна,**

**Ш.Ниязов атындағы жалпы білім беретін мектебінің өзбек тілі мен әдебиеті пәні мұғалімі.**

**Түркістан қаласы**

**ЎЗБЕК ТИЛИ ВА АДАБИЁТ ДАРСЛАРИДА ЗАМОНАВИЙ ПЕДАГОГИК ТЕХНОЛОГИЯЛАРНИ ҚЎЛЛАШ ОРҚАЛИ ЎҚУВЧИЛАРНИНГ ҚИЗИҚИШИНИ ОШИРИШ.**

*Тил мунча шараф билан нутқнинг олатидур*

*ва ҳам нутқидирки, гар нописанд зоҳир*

*бўлса тилнинг офатидур.*

*А.Навоий*

Она тили ва адабиёти дарсларида кўзланган асосий мақсад:

1. Ўқувчиларнинг оғзаки ва ёзма нутқларини ўстириш тил маданиятини шакллантириш орқали ўз фикрини ҳеч қийналмай эркин ва равон ифодаланишга, фикрлаш қобилиятини ўстиришга йўналтиришдан иборат.

2. Жамиятдаги ўзгаришлар, мустақиллик шарофати билан миллий қадриятларимизни ҳар тарафлама пухта ўрганишга, унда миллий сайқал беришга шарт-шароит яратди. У ҳар бир ўқитувчидан ўз ишига ижодий ёндашишни, яъни халқ педагогикаси, янги технология ва бошқалардан фойдаланган ҳолда дарс самарадорлигини оширишни талаб қилмоқда.

Интерфаол усулларда дарс ташкил этишда синфдаги ҳолат бутунлай бошқача кўринишда бўлади. Бундан асосий мақсад:

Биринчидан, ўқувчилар ўзларини эркин тутади, бемалол ҳаракат қилади. Дарс ташкил қилишдан олдин синф хонасини жиҳозлашга алоҳида эътибор берилади. Стол-стулларнинг жойини ўзгартиш ҳам ўқувчилар диққатини жалб қилади.

Психологик жиҳатдан қараганда фаол ўқитиш методларида фазовий жойлашувларига қараб ўқувчиларнинг психологик мавқеи (яъни дарсга муносабати, фаоллиги) ҳар хил бўлади. Руҳий тайёргарлик ва масъулият ҳисси ҳам шунга мувофиқ равишда ўзгаради.

Масалан: 1. Анъанавий (3 қатор бўлиб, доскага қараб ўтириладиган холат) дарсда ўқувчилар бир-бирларининг юзини кўриш имконияти чекланган ва доска олдидаги ўқитувчига ва у баён этаётган мазмунга нисбатан тингловчиларнинг мавқелари, масъулияти турлича. Бу шароитда бахс ўтказиш мумкин эмас. Чунки, синфда охирги қаторда ўтирган ўқувчи билан биринчи қаторда ўтирганнинг дарсга муносабати кескин фарқ қилади. Ўқувчининг психологик мавқеи - «Мен ўйиндан ташқарида» деган холатда бўлади. Боланинг жисмоний ва руҳий тайёргарлиги, фаоллиги суст бўлади.

**2. «Мен-ўйинда»** деб аталувчи ҳолат: ўқувчилар доира шаклидаги стол атрофида жойлашадилар ва ўртага ташланган мавзу юзасидан эркин фикр алмашиш, ҳаттоки, айрим ижтимоий ролларга ҳам кириш имкониятига эга бўладилар, ҳатто ўқитувчи ҳам қаторда ўтиради. Ишчанлик ўйинлари ва бошқа фаол ўйинлар ана шундай шароитда ўтказилиши мумкин.

**3. «Мен-мунозарада»** деб аталувчи ҳолат, одатда бундай баҳслар тўртбурчак (П шаклида) стол атрофида уюштирилади, бу айнан, баҳс -мунозаралар ўтказиш учун қулай, чунки унда шахс ўз фикрини дадил айтиш учун имкониятни ҳис қилади.

**4. «Мен - ҳамкорликдаман»** деган ҳолат каттароқ гуруҳлар таркибида ташкил этилади. Мунозара аъзолари тўрт-беш кишидан бўлиб, алоҳида столлар атрофида ўтириб, ҳар бир гуруҳ ўз қарорини чиқаради. «Мунозара» клублари фаолияти шу тарзда ташкил этилади.

Мана шу шаклларда ўқувчи ўзи фаол иштирок этган ҳолда, якка, жуфтликда, гуруҳларда муаммо ва саволларга жавоб топишга ҳаракат қилади, фикрлайди, баҳолайди, ёзади, сўзга чиқади, далил ҳамда асослар орқали қўйилган масалани ёритиб беришга ҳаракат қилади. Янги мавзуни ўзлаштиришда танқидий, таҳлилий ёндаша олади. Ўқитувчи фақат фасилитатор (йўл-йўриқ кўрсатувчи, ташкил қилувчи, кузатувчи) вазифасини бажаради.

Ўқувчиларни мустақил фикрлашга ўргатиш уларни чинакам ҳаётга тайёрлайди. Мустақил фикрлай олган ўсмир ҳаётда ўз ўрнини бемалол топа олади, муаммоларни ўзи еча олади, бировга қарам бўлмайди, муҳтожлик сезмайди, ҳар қандай вазиятдан чиқишнинг тадбирини туза олади, чунки, мустақил фикрлаш орқали ҳаётга тайёрланади. Ҳаёт қийинчиликларига дош бера олади.

Анъанавий таълим технологияларига асосланган маъруза, семинар, синов дарсларининг таълим жараёнида тутган ўрни ва қимматини камайтирмаган ҳолда, уларни ҳозирги замон талаблари асосида такомиллаштириш йўллари устида қайғуриш зарур.

Таъкидлаш жоизки, тил таълимида ёзма нутқ устида ишлаш оғзаки нутққа қараганда анча мураккаб жараёндир. Чунончи, бу нутқ турининг мураккаб табиати у имло, тиниш белгиларини ўринли қўллаш, фикрни услуб талабига мувофиқ баён қилинишидир. Ёзма нутқ ўқувчидан грамматик ва мазмун жиҳатидан тўғри жумла қуришни, ҳар бир сўзни ўз ўрнида тўғри қўллашни, фикрни ихчам, изчил, ифодали услуб жиҳатидан содда ва равон ифодалашни, баён қилинган фикр асосида хулосалар чиқаришни талаб этади. Шунинг учун тил таълимида ёзма саводхонликни ошириш, ўқувчининг ёзма нутқ малакаларини **ривожлантириш** учун қандай ишларни амалга ошириш кераклиги юзасидан давра суҳбатларини **ҳам уюштириш лозим.**

Таълим сифати самарадорлигини оширишнинг муҳим омилларидан бири ўқув жараёнида АКТни қўллашдир. Ҳар бир мавзуни замонавий компьютер имкониятидан фойдаланиб ўтиш учун аввало, ўқув жараёнига керакли электрон дарслик, қўлланма, дарс ишланмалари, ўқув фильм ва кўргазмали материаллар ва ҳ.к. бўлиши лозим. Масалан, ўқувчи электрон дарслик ва интернетдан дарс жараёнида эмас, балки кутубхонада олган билим, кўникма ва малакаларини мустаҳкамлаш мақсадида фойдаланиши мақсадга мувофиқ. Дарс жараёнида эса ўтилаётган мавзуга оид электрон дарс ишланмасидан, мультимедиали электрон ишланмалардан (ўқув фильмидан) ёки видеофильмдан, дидактик материаллардан фойдаланиш самарадорликни кўпроқ ошишига олиб келади. Чунки, ўқувчи маъруза шаклида мавзуни эшитишидан кўра кўпроқ кўз билан кўриб, баъзи жараёнларни бевосита компьютерда бажарса, ўзлаштирилиши лозим бўлган тушунчаларни тез ўзлаштиради, ҳамда уни амалга жорий этиши енгил кечади. Бу жараёнда дарсда муаммо қўйиш усулидан, уни ечимини топишда гуруҳларга бўлиниб масалани ҳал этиш, мулоқот усули, мантиқий фикрлаш каби усулларни қўлланилса мақсадга мувофиқ бўлади.

Ўқувчи ўзига берилган топшириқни фикрлаш қобилияти даражасида мустақил бажаради, топшириқни бажариш учун ўртоғи билан маслаҳатлашиши, синфда бемалол ҳаракатланиб юриши, синф хонасидаги ўзига керак бўлган жиҳоздан фойдаланиши мумкин. Ҳатто айрим топшириқлар синф хонасидан ташқарида бўлиши мумкин, ўқувчилар топшириқни олгач, ҳатто мактабдан ташқарига чиқишлари ҳам мумкин. Бу пайт улар тегишли кузатишлар, текширишлар, ўлчаш, таққослаш, таҳлил қилиш каби амалий ишларни бажариб кўрадилар. Натижада ўзлари мустақил фикрлаб, ўзлари хулоса чиқарадилар. Бундай топшириқларни барча фанлардан бериш мумкин. Топшириқларнинг мазмуни ўрганилиши керак бўлган режадаги мавзуни ёритишга хизмат қилиш керак. Ўқувчиларга бериладиган топшириқни тайёрлашда ўқувчиларнинг ёши, билими, савияси, фундаментал маълумотларни ҳисобга олиш ниҳоятда муҳим. Ўрганилиши талаб қилинаётган билимни ўқувчи ўзи ташқи муҳитда кўриб, кузатиб, қўли билан ушлаб кўриш, бажариб кўриш орқали эгаллайди. Ана шу билим, кўникмалари амалий бўлганлиги учун ўқувчи онгида умрбод сақланиши табиий. Демак, мана шу жиҳатларга ҳар доим эътибор бериш муҳим аҳамиятга эга.

Ҳар бир дарс кашфиёт бўлиши маъқул. Аммо ҳар бир дарс ким учун кашфиёт бўлиши керак? Бунинг аниқ жавоби шуки, дарс ўқув жараёнини ташкил этувчи ҳар икки томон учун ҳам кашфиёт бўлиши мумкин. Менимча, она тили ва адабиёти дарсларида ўқувчи ўзлигини англаса, ўзини ва ўзгаларни тушуна олса, ўқитувчи ўзининг хато ва камчиликларини топа олсагина, дарс кашфиёт даражасига кўтарилади. Масалан: Мен ўз иш тажрибамдан шуни айтишим керакки, ўқувчининг нутқини ўстириб бориш, уни ривожлантириб бориш ҳам бир кашфдир.

Она тили машғулотларини нутқ ўстириш, фикрни турли усулларда баён қилишга бағишлаш орқалигина ўқувчиларни бу фанга қизиқтириш мумкинлигини мен ўз иш тажрибамда кўрдим. 5 -синф адабиёт дарсида мен “Фикр уйғотиш”, “Ижод машқи”, “Хат ёзиш“ “Иссиқ ўринлик” усулларини кенг фойдаланиб, ўқувчиларнинг фикрлаш, тил бойлигини оширишга ўз ҳиссамни қўшдим.

Синфдан ташқари мустақил равишда бадиий асарларни ўқишга жалб қилдираман, ойнома ва рўзномалардаги кичик-кичик ҳикояларни ўқишга жалб этаман. Шу асосда, ўқувчининг фикрлаш нутқини ўстириб боришга катта ёрдам беради. Ҳар бир ўқувчи мураббий, устоз ўз даврининг илғор фикрлаш зиёлиси сифатида ҳамиша янгиликка интилади, дарсларига замон руҳини сингдиришга ҳаракат қилади.